
B7‑0177/2012
Eiropas Parlamenta rezolūcija par Krievijas prezidenta vēlēšanu rezultātiem (2012/2573(RSP))

Eiropas Parlaments,
–
ņemot vērā Eiropas Savienības un Krievijas Federācijas Partnerības un sadarbības nolīgumu, kurš stājās spēkā 1997. gadā un ir pagarināts līdz brīdim, kad to aizstās jauns nolīgums,

–
ņemot vērā notiekošās sarunas par jaunu nolīgumu, kurš paredzētu jaunu visaptverošu satvaru ES un Krievijas attiecībām, kā arī 2010. gadā sākto Partnerību modernizācijai,

–
ņemot vērā iepriekšējos ziņojumus un rezolūcijas par Krieviju, īpaši 2012. gada 16. februāra rezolūciju par gaidāmajām prezidenta vēlēšanām Krievijā
, 2011. gada 14. decembra rezolūciju par Valsts domes vēlēšanām
, īpaši tajā pausto kritiku par Valsts domes vēlēšanu organizēšanu, un 2011. gada 7. jūlija gatavošanos 2011. gada decembrī gaidāmajām Krievijas Valsts domes vēlēšanām
,

–
ņemot vērā EDSO Demokrātisku iestāžu un cilvēktiesību biroja, EDSO Parlamentārās asamblejas un Eiropas Padomes Parlamentārās asamblejas 2012. gada 5. marta kopīgo paziņojumu par sākotnējiem konstatējumiem un secinājumiem,

–
ņemot vērā Komisijas priekšsēdētāja vietnieces un Savienības augstās pārstāves ārlietās un drošības politikas jautājumos 2012. gada 4. marta paziņojumu par 2012. gada 4. martā notikušajām Krievijas prezidenta vēlēšanām, viņas 2011. gada 14. decembra runu ES un Krievijas augstākā līmeņa sanāksmē Strasbūrā un 2012. gada 1. februāra runu Briselē par politisko situāciju Krievijā,

–
ņemot vērā Reglamenta 110. panta 2. punktu,

A.
tā kā ES kā Krievijas stratēģiskā partnere un kaimiņiene ar īpašu interesi sekoja līdzi vēlēšanu norisei, publiskajām debatēm un plašajām protesta akcijām, kas tika rīkotas saistībā ar Valsts domes vēlēšanām pagājušā gada decembrī un prezidenta vēlēšanām šā gada 4. martā;

B.
tā kā joprojām bažas rada Krievijas Federācijā vērojamās tendences attiecībā uz cilvēktiesību ievērošanu un aizsardzību, kā arī vispārpieņemtu demokrātisku principu, vēlēšanu normu un prakses ievērošanu; tā kā Krievijas Federācija ir pilntiesīga Eiropas Padomes un Eiropas Drošības un sadarbības organizācijas dalībvalsts un līdz ar to ir apņēmusies īstenot demokrātijas principus un ievērot cilvēktiesības;

C.
tā kā 2011. gada 12. aprīlī Eiropas Cilvēktiesību tiesa pieņēma nelabvēlīgu spriedumu par politisko partiju apgrūtinošo reģistrācijas procedūru Krievijā, kura neatbilst Eiropas Padomes un EDSO noteiktajiem vēlēšanu standartiem; tā kā, ierobežojot politisko partiju un kandidātu reģistrāciju, Krievijā tiek ierobežota politiskā konkurence un plurālisms;

D.
tā kā, neraugoties uz dažām nesenajām ierosmēm uzlabot vēlēšanu likumus, vispārējie noteikumi vēl arvien ir pārāk sarežģīti un dažos gadījumos neskaidri un tas izraisa juridiskā pamata nekonsekventu piemērošanu;

E.
tā kā EDSO Demokrātisku iestāžu un cilvēktiesību biroja, EDSO Parlamentārās asamblejas un Eiropas Padomes Parlamentārās asamblejas 2012. gada 5. marta kopīgajā paziņojumā par sākotnējiem konstatējumiem un secinājumiem ir teikts, ka vēlēšanu process bijis organizēts tā, lai viens kandidāts gūtu ievērojamas priekšrocības, proti, ir bijuši trūkumi kandidātu reģistrācijas procesā, nevienlīdzīgs un neobjektīvs atspoguļojums plašsaziņas līdzekļos un valsts līdzekļi izmantoti viena kandidāta atbalstīšanai;

F.
tā kā vairākās demonstrācijās kopš 2011. gada 4. decembra Valsts domes vēlēšanām Krievijas iedzīvotāji ir pauduši vēlmi pēc lielākas demokrātijas un vēlēšanu sistēmas visaptverošas reformas, turklāt īpaši aktīvi bijuši tā sauktie „baltās lentes” protestētāji,

1.
norāda uz prezidenta vēlēšanu rezultātiem saistībā ar EDSO Demokrātisku iestāžu un cilvēktiesību biroja sākotnējiem secinājumiem;

2.
uzsver, pilnībā atbalstot modernizācijas programmu, kurā ir iekļauts arī dialogs par ekonomikas un politiskajām reformām, lai izveidotu un īstenotu reformas pastāvošo trūkumu novēršanai, ka attiecībām ar Krieviju ir jāpieiet kritiski; 

3.
pauž asu kritiku trūkumiem un pārkāpumiem šo vēlēšanu sagatavošanā un norisē un tam, ka vēlētājiem bija ierobežota izvēle; atzinīgi vērtē sabiedrības aktīvo iesaistīšanos kampaņās un aicina veikt visaptverošu un pārredzamu atklāto pārkāpumu analīzi, lai nostiprinātu demokrātiskos noteikumus nākamajām vēlēšanām;

4.
aicina prezidentu D. Medvedjevu pāriet no vārdiem pie darbiem un nodrošināt, ka tiek īstenotas nepieciešamās politiskās sistēmas reformas, sagaida, ka jaunais Krievijas prezidents būs gatavs šīs reformas turpināt, tostarp veikt tik ļoti nepieciešamo politisko partiju reģistrācijas noteikumu vienkāršošanu; aicina nopietni apņemties risināt arī problēmas plašsaziņas līdzekļu brīvības, pulcēšanās un vārda brīvības jomā; atkārtoti apliecina ES gatavību sadarboties ar Krieviju, cita starpā piedaloties Partnerībā modernizācijai, lai uzlabotu cilvēktiesību un pamattiesību ievērošanu un neatkarīgas tiesiskuma sistēmas efektivitāti Krievijā;

5.
mudina Krievijas iestādes un politiskās partijas, kas ir pārstāvētas Valsts domē, iesaistīties konstruktīvā dialogā ar protestētājiem, kuri iestājas par demokrātiju, un opozīciju, lai varētu īstenot visaptverošu reformu un nodrošināt pārredzamību un demokrātiju; aicina jaunievēlēto prezidentu Vladimiru Putinu atteikties no naidīgiem izteikumiem, kas vērsti pret protestētājiem, un iesaistīties patiesā dialogā ar viņiem, lai apspriestu valsts nākotni;

6.
norāda, Valsts domes sākotnēji apstiprinātie prezidenta vēlēšanu likumprojekti paredzēja visaptverošas izmaiņas politiskajā sistēmā, tostarp politisko partiju reģistrācijas noteikumu vienkāršošanu, dodot tām lielākas iespējas piedalīties vēlēšanās; mudina Valsts domi, ņemt vērā nereģistrēto partiju kopīgi iesniegtos grozījumus, kad tā pieņems nepieciešamos tiesību aktus; sagaida, ka visas puses pirms jaunievēlētā prezidenta inaugurācijas izmantos iespēju pieņemt lēmumu par visaptverošu reformu paketi, tostarp vēlēšanu likuma grozījumiem; pauž lielas cerības, ka D. Medvedjeva vadītās darba grupas reformu priekšlikumi tiks sekmīgi un pilnībā īstenoti;

7.
uzdod priekšsēdētājam nosūtīt šo rezolūciju Padomei, Komisijai, dalībvalstu valdībām un parlamentiem, Krievijas Federācijas valdībai un parlamentam, Eiropas Padomei un Eiropas Drošības un sadarbības organizācijai.

� Pieņemtie teksti, P7_TA(2012)0054.


� Pieņemtie teksti P7_TA(2011)0575.


� Pieņemtie teksti, P7_TA(2011)0335.

